钦定古今图书集成/明伦汇编/家范典/第102卷 > 《孝友庵记》明·方孝孺
## 钦定古今图书集成/明伦汇编/家范典/第102卷 > 《孝友庵记》明·方孝孺

乌伤朱氏居赤岸者为最著。元之季世，丹溪先生讳
震亨，字彦修，以道德性命之说教其乡人，人咸服之。
先生娶戚氏，生二子：衍、玉。尝择地东朱山之原，谓其子曰：“我死，与而母俱藏此，若等宜祔于左右。”皆应曰：
“诺。”已而戚氏卒，衍亦卒。未几，先生亦卒。玉奉先生及
母夫人柩窆于其中，奉兄柩窆墓右，又预治其左为
二穴。他日将与其妻合葬，即墓前若干武为庵，俾子
弟居之以奉洒扫，扁之曰：“孝友。”而来告曰：“此先君之
志，我则行之”，请有以示后人，使世守无怠。呜呼！古礼
之废也久矣，葬之弊为尤甚。古之葬者，万民各以其
族区分而序列之，惟有罪者则不入兆域。至周之季，
虽稍变弛，然族葬之礼未变也。昔尝观乎洙、泗之间，
拜先圣人之墓，见伯鱼、子思之冢，昭穆序葬，而子孙
咸祔其侧，至今二千年未已，犹有先王之遗意焉。今
之人儒衣冠而诵《六艺》者，皆以学孔子自名。至于葬
其亲，则往往信俗巫冢师之说，为其身谋，或父子异
处，或兄弟殊迁，使其魂魄不相接，形气不相依，与黜
罚其亲何异乎？而犹以儒称于人，不亦妄矣乎！若先
生父子者，可谓无愧于孔子。《传》不云乎：“慎终追远，民
德归厚矣。”慎终之事，玉既能行之，苟欲追远，则岂不
在后之人哉？玉之子与衍之子，从父兄弟也。至于孙，
则为从祖兄弟矣。愈远而至于曾元，至于来昆，又至
于数十世，分益尽，爱敬之心，得无少衰乎？幸有人焉，
能相率而拜于墓下。会于斯庵之中，指之曰：“某某墓
之子也，某墓之孙也，出于某墓者也，某墓又出于先
生者也。吾数十百人，其初数十人耳；数十人其初数
人耳。数人之先，先生一人耳。一人之身何为而不亲
睦乎？闻斯言也，有不涕泣而下拜者，非人也。孝友之
心，其能自已乎？其有弗追远而返始者乎？斯岂先生
之志乎？其可以示后人否乎？”玉泣曰：“是先生命玉之
志也，请书之。”